**VÁLLALKOZÓI SZERZŐDÉS**

**1. Szerződő felek**

**Megrendelő megnevezése:** Pápakovácsi Község Önkormányzata

**Székhelyének címe:** 8596 Pápakovácsi, Fő utca 19.

**Adószáma:** 15428172-1-19

**Képviseli:** Burghardt Ferenc polgármester

**Vállalkozó megnevezése:** Sándor és Sándor Kft

**Székhelyének címe:** 8500 Pápa Árok utca 20.

**Adószáma:**11322153-2-19

**Cégjegyzékszáma:** 19-09-500872

**Képviseli:** Sándor Mihály ügyvezető

**2.** Megrendelő a tulajdonát képező Kastély Német Nemzetiségi Nyelvoktató Általános Iskola épületében (8596 Pápakovácsi, Fő utca 20.) található főzőkonyhát és a hozzá tartozó helyiségeket Vállalkozó részére bérbe adja további üzemetetésre a pápakovácsi általános iskola, valamint a település szociális étkeztetésének ellátása céljából.

Vállalkozó kijelenti, hogy rendelkezik mindazon engedéllyel, jogosultsággal és szaktudással, amely a jelen szerződés szerinti vállalkozói feladatok jogszerű, jelen szerződés rendelkezéseinek maradéktalanul eleget tevő, megfelelő színvonalú és folyamatos ellátásához szükséges.

**3.** Jelen szerződés 2. pontja szerinti főzőkonyha maximális kapacitása 300 adag/nap. A konyha és a kiszolgáló helyiségek alapterülete 130 m2. Helyiségei: főzőkonyha, mosogató, zöldség előkészítő, öltöző, wc, mosdó-mosókonyha, edényraktár, két étkező, folyosó és szárazruha-raktár. Jelen szerződés 1. számú mellékletét képezi a használatra átadott eszközök jegyzéke.

4. Az Általános Iskola vonatkozásában a teljesítendő étel mennyiség átlagosan : 80 adag ebéd / iskolai nap illetve 20 adag háromszori étkezés

Szociális étkeztetés: 10 adag ebéd/ nap.

**5.** Jelen szerződést Felek határozott időtartamra, 2019. szeptember 1-től 2023. augusztus 31. közötti időszakra kötik.

**6.** Vállalkozó köteles az általános iskolások és az iskolai alkalmazottak részére a konyha étkezőiben az étkeztetést biztosítani.

**7.** Vállalkozó Megrendelő írásbeli hozzájárulása esetén jelen szerződés 4. pontjában körülírt mennyiség felett legfeljebb a konyha maximális kapacitása erejéig szolgálhat ki további igényeket, mely nem okozhatja jelen szerződés keretében biztosítandó étel mennyiségi és / vagy minőségi romlását.

**8.** Megrendelő hozzájárul az Óvodafenntartó Intézményi Társulás (Pápakovácsi), illetve Kup és Nóráp Községek Önkormányzatai részéről jelentkező igények Vállalkozó által történő kiszolgálásához külön szerződés keretében. Vállalkozó legfeljebb a konyha maximális kapacitása erejéig szolgálhat ki további igényeket jelen szerződés 4. pontjában körülírt mennyiség felett, mely nem okozhatja jelen szerződés keretében biztosítandó étel mennyiségi és / vagy minőségi romlását.

**9.** Vállalkozó köteles a főzőkonyha berendezési tárgyait, az 1. számú melléklet szerinti eszközöket, felszereléseket rendeltetésszerűen használni. Az üzemeltetés során az eszköz és / vagy felszerelés meghibásodásának költsége Vállalkozót terheli.

Vállalkozó jelen szerződés 3. pontjában körülírt főzőkonyha és helyiségei szükséges karbantartási munkálatait ( például: festés, stb.) saját költségén elvégezteti.

Nagy értékű berendezés meghibásodása esetén, a javítás költségeit vagy a berendezés cseréjének költségét Megrendelővel történő külön megállapodás alapján viselik a Felek.

Vállalkozó köteles az általa használt helyiségeket tisztán tartani. Jelen szerződés megszűnésekor azokat az átvételkor meglévő állapotban Megrendelő részére visszaadni. Amennyiben valamely eszköz és / vagy berendezés Vállalkozó által nem kerül visszaadásra Megrendelő részére, akkor az így keletkezett kár értéke levonásra kerül jelen szerződés 11. pontja szerinti Felek közötti elszámolásban.

**10.** Felek a főzőkonyha bérleti díját az összbevétel 5 %-ában állapítják meg, mely tartalmazza a fűtési költségeket is.

**11.** Jelen szerződés 10. pontja szerinti bérleti díjat oly módon egyenlíti ki a Vállalkozó, hogy havonta átalányként 50.000 Ft bérleti díjat fizet Megrendelőnek tárgyhó 15. napjáig.

A tényleges bérleti díj összege jelen szerződés időtartamára jelen szerződés lejártakor kerül megállapításra a bevétel alapján. A Vállalkozó által befizetett átalánydíj figyelembevételével a különbözetként jelentkező összeget Vállalkozó köteles megfizetni Megrendelő részére, illetve ha a befizetett átalány összege magasabb a szerződés időtartama alatt befizetett bérleti díj összegénél, akkor a Vállalkozónak visszajáró összeget Megrendelő visszafizeti Vállalkozó részére. A bérleti díj megfizetése átutalással Megrendelő által kiállított számla alapján történik.

**12.** Jelen szerződés 3. pontjában körülírt főzőkonyha és helyiségei rezsiköltségének (áramdíj, víz,- és csatorna díj) kiegyenlítése Vállalkozó kötelezettsége Megrendelő részére a megállapított átalánydíj alapján, számla szerint:

Vízdíj: 15 m3/hó,

Gázdíj: 160 m3/hó,

Áramdíj: 1000 kW/hó.

**13.** Vállalkozó köteles a vonatkozó hatályos jogszabályok szerint eljárva gondoskodni az étkeztetés zavartalan működéséről. Biztosítja a vonatkozó jogszabályi előírások betartását a szükséges szakhatósági hozzájárulások beszerzését és betartását jelen szerződés keretében végzett tevékenységével összefüggésben.

**14.** Vállalkozó köteles a tárgyhetet megelőző két héttel korábban a tárgyhétre biztosítandó ételek vonatkozásában részletes étlapot Megrendelő részére átadni. Megrendelő jogosult az átadott étlap vonatkozásában az átadást követő hét utolsó nevelési/oktatási napjáig észrevételeit megtenni, melyet Vállalkozó köteles figyelembe venni Megrendelő elvárásai szerint – szükség esetén – a tárgyhétre vonatkozó étlapot módosítani.

**15.** Megrendelő étkezési típusok (tízórai, ebéd, uzsonna) szerinti bontásban köteles a megrendelésben megadni, hogy a megrendeléssel érintett napon az adott étkezési típusból hány adag biztosítását kéri. Az egyes étkezési típusok tekintetében ugyanazon napon eltérő létszámra szóló megrendelés is leadható, Vállalkozó a leadott rendelés szerinti adag- mennyiséget köteles biztosítani.

**16.** Vállalkozót jelen szerződés szerinti vállalkozói kötelezettségek szerződésszerű, maradéktalan teljesítése esetén, ennek ellenértékeként megillető vállalkozói díj összegét jelen szerződés 2. melléklete tartalmazza.

A szerződésben rögzített vállalkozói díj összegének indokolt esetben történő emelésére legfeljebb évente egyszer vállalkozó kérelmet nyújthat be. A vállalkozói díj emeléséről a képviselő-testület dönt.

**17.** Vállalkozó jelen szerződés szerinti feladatait a mindenkor hatályos jogszabályi előírásoknak – különös tekintettel a vendéglátó-ipari termékek előállításának és forgalomba hozatalának élelmiszerbiztonsági feltételeiről szóló 62/2011. (VI. 30.) VM rendelet vonatkozó előírásaira, közte a rendelet mellékletében lévő táblázatokban szereplő adatokra, illetve a közétkeztetésről szóló 37/2014. (IV.30) EMMI rendeletben foglaltakra – megfelelően köteles ellátni. Tevékenysége során Vállalkozó köteles betartani valamennyi hatósági előírást és szakmai követelményt.

**18.** Vállalkozó a tevékenységét az ilyen tevékenységet végzőktől elvárható fokozott gondossággal és annak szem előtt tartásával köteles végezni, hogy az általa előállított ételek túlnyomó többségében óvodás és általános iskolás korú gyermekek fogyasztják, akiknek a testi ( fizikai ) fejlődése, egészsége valamint felnőtt korukra is kiható étkezési szokásainak és kultúrájának kialakulása szempontjából rendkívül nagy jelentősége van az általuk naponta elfogyasztott élelmiszer minőségének, mennyiségének, összetételének.

**19.** Amennyiben Vállalkozó maradéktalanul teljesíti jelen szerződésben vállalt kötelezettségeit, úgy Megrendelőt a felmondás joga nem illeti meg.

Amennyiben Vállalkozó jelen szerződésben vállalt kötelezettségeinek Megrendelő írásbeli felhívása ellenére sem tesz eleget, akkor Megrendelőt megilleti az azonnali felmondás joga.

Megrendelő jogosult továbbá azonnali hatállyal felmondani jelen szerződést, ha a Vállalkozó a bérleti díj fizetési kötelezettségének határidőben nem tesz eleget.

Felek nem zárják ki jelen szerződés bármikor, közös megegyezéssel történő felmondását 45 napos felmondási határidővel.

Vállalkozó tudomásul veszi, hogy amennyiben jelen szerződés 3. pontja szerinti főzőkonyhának helyet adó általános iskola – fenntartói döntés következtében – megszüntetésre kerül, akkor jelen szerződés is felmondásra kerül Megrendelő által.

Vállalkozó jelen szerződés ezen okból történő megszűnése előtt már teljesített tevékenysége szerződésszerű pénzbeli ellenértékére jogosult.


**20.** Jelen szerződésben nem szabályozott, egyéb kérdésekben a Ptk. előírásai az irányadóak. Felek jelen szerződésből eredő jogviták eldöntésére a Pápai Járásbíróság kizárólagos illetékességét jelölik meg.


Jelen szerződést a Felek elolvasták, s mint akaratukkal mindenben megegyezőt a jelenlévő tanúk előtt jóváhagyólag aláírják.

Pápakovácsi, 2019. július 29.

Burghardt Ferenc . Sándor Mihály

Megrendelő Vállalkozó





2. számú melléklet

**Német Nemzetiségi Általános Iskola esetén az egy adagra vetített napi étkezés költség (Ft):**

|  |  |  |  |  |  |
| --- | --- | --- | --- | --- | --- |
|  | **Nyersanyag norma** | **Rezsi költség** | **Nettó érték** | **ÁFA mértéke** | **Bruttó érték** |
| **Tizórai** | 123,20 | 43,- | 166,20 | 44.90 | 211,10 |
| **ebéd** | 408,80 | 158,- | 566,80 | 153,- | 719,80 |
| **Uzsonna** | 123,20 | 43,- | 166,20 | 44.90 | 211,10 |
| Összesen | **655,20** | **244,-** | **899,20** | **242,80** | **1.142,-** |

**A település szociális étkeztetésének egy adagra vetített napi költsége (Ft):**

|  |  |  |  |  |  |
| --- | --- | --- | --- | --- | --- |
|  | **Nyersanyag norma** | **Rezsi költség** | **Nettó érték** | **ÁFA mértéke** | **Bruttó érték** |
| **ebéd biztosításának költsége** | **408,80** | **158,10** | **566,90** | **153,10** | **720,-** |